Huardus Zinn
Huardus, vulgo Howard Zinn (Bruclini in urbe Neoeboracensi natus die 24 Augusti 1922; Sanctae Monicae Californiae mortuus die 27 Ianuarii 2010) fuit rerum gestarum scriptor, scriptor scaenicus, philosophus, socialista, cogitator, et veteranus secundi belli mundani Americanus. Ordini historiae et scientiarum socialium in Collegio Spelman praefuit, et professor scientiae civilis in Universitate Bostoniensi docuit. Plus quam viginti libros protulit, insigniter inter quos A People's History of the United States anno 1980; annoque 2007, A Young People's History of the United States, librum lectoribus puerilibus dicatum, conscripsit. Zinn se descripsit "aliquantum anarchistae, aliquantum socialistae. Fortasse socialista democratica." De motu iurum civilium, motu pacis, et historia operariorum in Civitatibus Foederatis penitus scripsit. You Can't Be Neutral on a Moving Train autobiographiam anno 2002 divulgavit. Infarctu cordis anno 2010 mortuus est, anno octogensimo septimo aetatis suae.